b"\n_START_ARTICLE_\nProjecte d'urbanitzaci\xc3\xb3\n_START_PARAGRAPH_\nEl Projecte d'urbanitzaci\xc3\xb3 \xc3\xa9s un document t\xc3\xa8cnic de planejament urban\xc3\xadstic, que no \xc3\xa9s altra cosa que el projecte executiu de les obres d'urbanitzaci\xc3\xb3 d'un carrer, pla\xc3\xa7a, pol\xc3\xadgon, sector, barri, etc._NEWLINE_Projecte d'urbanitzaci\xc3\xb3 \xc3\xa9s el document que defineix la proposta urban\xc3\xadstica en el nivell de m\xc3\xa9s detall, indica com seran els carrers i les places, aix\xc3\xad com les zones verdes, els talussos o marges de protecci\xc3\xb3, etc., tamb\xc3\xa9 defineix com i de quina manera s'estructuren els serveis urbans soterrats o aeris com: el clavegueram, els subministraments d'aigua, gas i electricitat, tant de baixa com de mitja i sovint, tamb\xc3\xa9 d'alta tensi\xc3\xb3, el tel\xc3\xa8fon i altres xarxes de telecomunicacions, etc._NEWLINE_Si b\xc3\xa9 els instruments de planejament superior o de refer\xc3\xa8ncia d'un projecte d'urbanitzaci\xc3\xb3, com els plans parcials o especials ja indiquen i, freq\xc3\xbcentment, esquematitzen els serveis urban\xc3\xadstics, tot determinant alguns dels seus par\xc3\xa0metres, no \xc3\xa9s fins que es redacta i s'aprova el projecte d'urbanitzaci\xc3\xb3 que les obres a realitzar resten definides per tal que puguin ser executades._NEWLINE_Els projectes d'urbanitzaci\xc3\xb3 principalment es fan per concretar les obres d'urbanitzaci\xc3\xb3 dels nous pol\xc3\xadgons, per\xc3\xb2 el fet que encara hi hagi urbanitzacions antigues en les quals els carrers, o no es van urbanitzar mai i s'ha de fer ara, o van ser objecte d\xe2\x80\x99una urbanitzaci\xc3\xb3 deficient que s'ha de reformar, acosta el projecte d'urbanitzaci\xc3\xb3 al ciutad\xc3\xa0 corrent, inexpert en el tema que a m\xc3\xa9s, ha contribuir econ\xc3\xb2micament a les obres, mitjan\xc3\xa7ant les \xc2\xabContribucions especials\xc2\xbb o la inclusi\xc3\xb3 en una Unitat (o pol\xc3\xadgon) d'Actuaci\xc3\xb3 Urban\xc3\xadstica. El mateix es pot dir de la urbanitzaci\xc3\xb3 o la reforma parcial o total de la que existeix en una poblaci\xc3\xb3, o la vianalitzaci\xc3\xb3 dels centres hist\xc3\xb2rics o comercials, etc. _NEWLINE_El projecte d'urbanitzaci\xc3\xb3 no pot canviar l'aprofitament urban\xc3\xadstic, ni les al\xc3\xa7ades dels edificis, ni les amplades de carrer ni les rasants fonamentals dels carrers i places ni ,en general, les determinacions que corresponen a un instrument de planejament urban\xc3\xadstic superior (principi de jerarquia normativa)._NEWLINE_Donat que les seves determinacions no tenen, en general, la rellev\xc3\xa0ncia jur\xc3\xaddica i econ\xc3\xb2mica dels altres instruments de planejament urban\xc3\xadstic sovint \xc3\xa9s menystingut com un document secundari, la qual cosa s'ha de considerar un greu error, sobretot en les \xc3\xa0rees urbanes consolidades, ja que el projecte d'urbanitzaci\xc3\xb3 indica que hi haur\xc3\xa0 al davant les cases, quina amplada tindran les voreres, com seran les vorades, els guals, els fanals i les papereres, etc. de tota la urbanitzaci\xc3\xb3."